ครม.เตรียมพิจารณาข้อเสนอ ศบค. ขยาย พ.ร.ก.ฉุกเฉิน อีก 2 เดือน และข้อเสนอการปรับโครงสร้างภาษีบุหรี่ใหม่
การประชุมคณะรัฐมนตรีวันนี้ (28 ก.ย.64) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม โดยมีวาระสำคัญคือ ข้อเสนอจากที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค.ให้ขยายระยะเวลาการประกาศใช้พระราชกำหนดการบริหารราชการในสถานการณ์ฉุกเฉิน หรือ พ.ร.ก.ฉุกเฉิน ออกไปอีก 2 เดือน ตั้งแต่วันที่ 1 ตุลาคมจนถึงวันที่ 30 พฤศจิกายน 2564และคาดว่ากระทรวงการคลัง เตรียมรายงานมติคณะกรรมการนโยบายการเงินการคลังของรัฐ ที่เห็นชอบให้มีการทบทวนกรอบสัดส่วนหนี้สาธารณะต่อผลิตภัณฑ์มวลรวมในประเทศ (GDP) จากเดิมที่กำหนดไว้ ต้องไม่เกินร้อยละ 60 เป็น ต้องไม่เกินร้อยละ 70 เพื่อเพิ่มพื้นที่ทางการคลังให้กับรัฐบาล รวมถึงเสนอการปรับโครงสร้างภาษีบุหรี่ใหม่ เนื่องจากโครงสร้างภาษีใหม่ จะต้องมีผลบังคับใช้ภายในวันที่ 1 ตุลาคมนี้ โดยการปรับโครงสร้างนี้ จะทำให้ราคาบุหรี่ในประเทศไทยแพงขึ้นนอกจากนี้ ต้องติดตามว่ากระทรวงมหาดไทย จะเสนอต่ออายุโครงการพัฒนาตำบลแบบบูรณาการหรือไม่ โดยเป็นโครงการที่ดำเนินการมาแล้ว ตั้งแต่ 1 ตุลาคม 2563 และจะสิ้นสุดลงในวันที่ 30 กันยายนนี้ โดยเป็นการจ้างงานประชาชนที่จบการศึกษาในระดับปริญญาตรี หรือเทียบเท่า จำนวน 7,255 ตำบลๆ ละ 2 อัตรา รวม 14,510 อัตรา ครอบคลุมพื้นที่ 76 จังหวัด อัตราจ้างเหมา 15,000 บาทต่อเดือน ซึ่งหากไม่มีการเสนอต่ออายุของโครงการ จะทำให้การจ้างงาน 14,510 อัตรา สิ้นสุดลงทันที ขณะเดียวกันกระทรวงมหาดไทย จะเสนอร่างประกาศสำนักนายกรัฐมนตรีและกระทรวงมหาดไทย เรื่อง กำหนดจำนวนคนต่างด้าวซึ่งจะมีถิ่นที่อยู่ในราชอาณาจักร ประจำปี พ.ศ...ด้านสำนักงานสภาพัฒนาการเศรษฐกิจและสังคมแห่งชาติ นำเสนอความก้าวหน้าของยุทธศาสตร์ชาติและแผนการปฏิรูปประเทศ ณ เดือนสิงหาคม 2564กระทรวงอุตสาหกรรม เสนอขอยกเลิกพื้นที่แหล่งหินอุตสาหกรรมเพื่อพัฒนาอุตสาหกรรมปูนซีเมนต์และจัดตั้งโรงงานปูนซีเมนต์ในภาคใต้